**Slovenská poľnohospodárska univerzita v Nitre** (skr. **SPU**) so sídlom v Nitre je verejná vysoká škola univerzitného typu a svoj aktuálny názov nesie od roku 1996.

Z histórie univerzity
---------------------

V roku 1946 Slovenská národná rada ustanovila z odboru lesníckeho a poľnohospodárskeho inžinierstva Slovenskej vysokej školy technickej v Bratislave samostatnú školu - Vysokú školu poľnohospodárskeho a lesníckeho inžinierstva v Košiciach, ktorá v roku 1952 rozhodnutím vlády v rámci reorganizácie vysokých škôl prešla zásadnou zmenou z dvoch fakúlt vznikli dve samostatné vysoké školy - Vysoká škola poľnohospodárska v Nitre a Vysoká škola lesnícka a drevárska vo Zvolene. 
*Vysoká škola poľnohospodárska v Nitre* začala svoju činnosť dvoma študijnými odbormi - *fytotechnickým a zootechnickým*. V organizačnej štruktúre bola tvorená *Agronomickou* a *Zootechnickou fakultou*. Neskôr sa tieto dve fakulty zlúčili do *Agronomickej fakulty* a zároveň bola zriadená nová, *Prevádzkovo-ekonomická fakulta*, ktorá od roku 1997 pôsobí pod názvom Fakulta ekonomiky a manažmentu SPU v Nitre. S rozvojom poľnohospodárskej techniky a jej uplatnením v praxi sa vytvorili v rámci Prevádzkovo – ekonomickej fakulty podmienky pre nový študijný odbor Mechanizácia poľnohospodárstva (1962). Následne, v roku 1969 vznikla *Mechanizačná fakulta*, ktorá od roku 2009 pôsobí pod názvom *Technická fakulta*.

V roku 1995 vznikla *Fakulta záhradníctva a krajinného inžinierstva*, v roku 2003 rozdelením Agronomickej fakulty vznikli dve samostatné fakulty, a to *Fakulta agrobiológie a potravinových zdrojov* a *Fakulta biotechnológie a potravinárstva*. 

Najmladšou fakultou je *Fakulta európskych štúdií a regionálneho rozvoja* - pôsobí od roku 2004. Fakulta vznikla odčlenením katedier z Fakulty ekonomiky a manažmentu (Katedra práva, Katedra regionálneho rozvoja, Katedra environmentálneho manažmentu so sídlom na detašovanom pracovisku v Košiciach) a katedier z Fakulty záhradníctva a krajinného inžinierstva (Katedra ekológie a Katedra trvalo udržateľného rozvoja) a bola založená Katedra európskych štúdií ako nová katedra.

Rozhodnutím ministra školstva SR zo dňa 10. decembra 2009 bola začlenená v sústave vysokých škôl Slovenskej republiky ako univerzitná vysoká škola. 

Slovenská poľnohospodárska univerzita je nositeľom značky kvality ECTS Label, ako aj Diploma Supplement Label (DS Label) na roky 2013 – 2016. V roku 2015 Akreditačná komisia zaradila SPU v Nitre medzi sedem najlepších univerzít na Slovensku.[chýba zdroj]

23. júna 2022 prezidentka Zuzana Čaputová za rektorku vymenovala Klaudiu Halászovú.

Profil univerzity
-----------------

SPU v Nitre je vrcholná vzdelávacia a vedecká inštitúcia, ktorej hlavnou úlohou je poskytovanie vysokoškolského vzdelávania vo všetkých stupňoch a formách. Pedagogický proces je budovaný na základe vedeckých poznatkov prioritne v oblasti pôdohospodárstva a príbuzných oblastí poznania, ale aj v širších tematických kontextoch spoločenských vied. Súčasťou pôsobenia je formovanie a budovanie tvorivého vedeckého bádania. Vychádzajúc z uvedených úloh má SPU v rámci slovenských univerzít svoje jedinečné postavenie a celonárodnú pôsobnosť. Jej poslaním je zabezpečenie vzdelávania, výskumu a poradenstva tak, aby vytvárala a prenášala poznatky potrebné na rozvoj poľnohospodárstva, potravinárstva a príbuzných odvetví, rozvoja vidieka a regionálneho rozvoja na Slovensku s celkovým prepojením na medzinárodné spoločenstvo. Trvalo udržateľný rozvoj, ochrana životného prostredia, zachovanie prírodného bohatstva a biologickej diverzity, zdravia prostredníctvom kvalitnej výživy a výroby bezpečných potravín, tvorba krajiny, ekológia, efektívny rozvoj poľnohospodárstva a vidieckych oblastí, využívanie obnoviteľných a alternatívnych zdrojov energie, to sú nadčasové hodnoty, ktoré sú základom vzdelávacej a vedeckovýskumnej činnosti SPU v Nitre.

V rámci projektu Vybudovanie výskumného centra "AgroBioTech" s finančnou podporou štrukturálnych fondov Európskej únie v rámci Operačného programu Výskum a vývoj vzniklo na SPU v Nitre Výskumné centrum AgroBioTech, vybavené špičkovou výskumnou infraštruktúrou, ktoré bolo otvorené v októbri 2015. 

**Centrá excelentnosti** :

Excelentné centrum ochrany a využívania agrobiodiverzity (ECOVA)

Excelentné centrum pre integrovaný manažment povodní v meniacich sa podmienkach prostredia  

Excelentné centrum pre bielo-zelenú biotechnológiu 

**Areál SPU v Nitre - národná kultúrna pamiatka**

Rozhodnutím Pamiatkového úradu Slovenskej republiky z 11. apríla 2014 bolo deväť objektov v areáli SPU v Nitre vyhlásených za národnú kultúrnu pamiatku.

Vysokoškolský komplex SPU bol postavený v rokoch 1961 – 1966 podľa projektu architekta Vladimíra Dedečka a Rudolfa Miňovského z roku 1959.

Možnosti štúdia
---------------

Univerzita a jej fakulty poskytujú vysokoškolské vzdelávanie v akreditovaných študijných odboroch a študijných programoch uskutočňovaných v troch stupňoch vysokoškolského štúdia: bakalársky, inžiniersky a doktorandský.

Vzdelávacie aktivity zahŕňajú aj oblasť celoživotného vzdelávania - v rámci *Univerzity tretieho veku* je dostupná atraktívna ponuka vzdelávacích programov. Univerzita ponúka aj prestížne štúdium MBA v agrárnom obchode a podnikaní (MBA Agribusiness and Commerce).

Fakulty
-------

Univerzita má tieto fakulty:

* Fakulta agrobiológie a potravinových zdrojov
* Fakulta biotechnológie a potravinárstva
* Fakulta ekonomiky a manažmentu
* Fakulta európskych štúdií a regionálneho rozvoja
* Fakulta záhradníctva a krajinného inžinierstva
* Technická fakulta

Edičná činnosť
--------------

SPU v Nitre vydáva sériu vlastných vedeckých časopisov, ktoré umožňujú prezentovať výsledky vedeckej a výskumnej činnosti tak odborníkov pôsobiacich na univerzite, ako aj autorov zo zahraničia. Tri tituly z piatich sú dostupné online do úrovne plných textov.

Vedecké časopisy Acta

* *Acta fytotechnica et zootechnica* (časopis pre fytotechniku a zootechniku), E-ISSN 1336-9245, P-ISSN 1335-258X
* *Acta horticulturae et regiotecturae* (časopis pre záhradníctvo, krajinné inžinierstvo, architektúru a ekológiu), ISSN 1335-2563
* *Acta oeconomica et informatica* (časopis pre ekonomiku a informatiku v poľnohospodárstve), E-ISSN 1336-9261, P-ISSN 1335-2571
* *Acta technologica agriculturae* (časopis pre mechanizáciu poľnohospodárstva), ISSN 1335-2555
* *Acta regionalia et environmentalica* (časopis pre regionálne a environmentálne vedy), E-ISSN 1336-9253, P-ISSN 1336-5452

Literatúra
----------

* FLOJDOVSKÝ, Gregor - KALÚZ, Karol - PARILÁKOVÁ, Klaudia. 2005. *Fakulta záhradníctva a krajinného inžinierstva : 10. výročie 1995-2005*. Nitra : Slovenská poľnohospodárska univerzita, 2005. 55 s.
* *Slovenská poľnohospodárska univerzita : Multimediálna prezentácia*. Banská Bystrica : PRO, s.r.o. 2002. CD-ROM.
* *Slovenská poľnohospodárska univerzita v Nitre*. Nitra : Slovenská poľnohospodárska univerzita, 2001. 26 s. ISBN 80-7137-905-0.
* *Slovenská poľnohospodárska univerzita v Nitre*. 2. uprav. vyd. Nitra : Slovenská poľnohospodárska univerzita, 2007.
* OKENKA, Imrich. 2005. *Slovenská poľnohospodárska univerzita v Nitre 1941-1946-1952 : 60 rokov od otvorenia štúdia poľnohospodárskych vied na Slovenskej technickej univerzite v Bratislave : 55 rokov od založenia Vysokej školy poľnohospodárskeho a lesníckeho inžinierstva v Košiciach : 50 rokov od otvorenia samostatnej Vysokej školy poľnohospodárskej v Nitre*. Nitra : Slovenská poľnohospodárska univerzita, 2005. CD-ROM.
* VONTORČÍK, Emil. 1974. *Vysoká škola poľnohospodárska v Nitre*. Bratislava : Príroda, 1974. 24 s.
* *Vysoká škola poľnohospodárska v Nitre. 1946 - 1976.* Nitra : VŠP, 1976. 36 s.
* *Vysoká škola poľnohospodárska v polstoročí svojho vývoja 1946-1996.* Nitra : Vysoká škola poľnohospodárska, 1996. 212 s. ISBN 80-7137-287-0.
* KOVÁČ, Michal. 1987. *Vysoká škola poľnohospodárska (1946-1986).* Bratislava : Príroda, 1987. 266 s.
* *Zoznam absolventov 1946-1996 - Vysoká škola poľnohospodárska.* Nitra : Vysoká škola poľnohospodárska, 1996. 206 s. ISBN 80-7137-289-7.

Referencie
----------

1. ↑   *Slovenská poľnohospodárska univerzita v Nitre* [online]. Nitra: SPU v Nitre, 2010, [cit. 2011-01-04]. Dostupné online.
2. ↑   *Prezidentka Slovenskej republiky | Vymenovania a odvolania* [online]. Bratislava: Kancelária prezidenta SR, [cit. 2022-09-24]. Dostupné online.
3. ↑   *Fakulty* [online]. uniag.sk, [cit. 2022-09-24]. Dostupné online.
4. ↑   *Vedecké časopisy Acta* [online]. Nitra: SPU v Nitre, [cit. 2011-01-04]. Dostupné online.

Externé odkazy
--------------

* SPU v Nitre - webové sídlo univerzity

Súradnice: 48°18′21″S 18°05′39″V﻿ / ﻿48,305841°S 18,094139°V﻿ / 48.305841; 18.094139

| * z
* d
* u
Slovenská poľnohospodárska univerzita v Nitre |
| --- |
| Fakulty | 
* Fakulta agrobiológie a potravinových zdrojov
* Fakulta biotechnológie a potravinárstv
* Fakulta ekonomiky a manažmentu
* Fakulta európskych štúdií a regionálneho rozvoja
* Fakulta záhradníctva a krajinného inžinierstva
* Technická fakulta

 |
| Ľudia | 
* Rektor Klaudia Halászová
* Kategória Absolventi
* Kategória Dekani
* Kategória Rektori
* Kategória Vyučujúci

 |
| Ostatné | 
* Areál VŠP
* Slovenská poľnohospodárska knižnica pri SPU v Nitre
* FS Zobor

 |

| * z
* d
* u
Vysoké školy na Slovensku |
| --- |
| Verejné vysoké školy | 
* Akadémia umení
* Ekonomická univerzita
* Katolícka univerzita
* Prešovská univerzita
* Slovenská poľnohospodárska univerzita
* Slovenská technická univerzita
* Technická univerzita v Košiciach
* Technická univerzita vo Zvolene
* Trenčianska univerzita Alexandra Dubčeka
* Trnavská univerzita
* Univerzita J. Selyeho
* Univerzita Komenského
* Univerzita Konštantína Filozofa
* Univerzita Mateja Bela
* Univerzita Pavla Jozefa Šafárika
* Univerzita sv. Cyrila a Metoda
* Univerzita veterinárskeho lekárstva a farmácie
* Vysoká škola múzických umení
* Vysoká škola výtvarných umení
* Žilinská univerzita

 |
| Štátne vysoké školy | 
* Akadémia ozbrojených síl generála Milana Rastislava Štefánika
* Akadémia Policajného zboru
* Slovenská zdravotnícka univerzita

 |
| Niektoré súkromné vysoké školy | 
* Bratislavská medzinárodná škola liberálnych štúdií
* Paneurópska vysoká škola
* Vysoká škola ekonómie a manažmentu verejnej správy
* Vysoká škola Goethe Uni
* Vysoká škola manažmentu
* Vysoká škola zdravotníctva a sociálnej práce sv. Alžbety

 |
| Niektoré zahraničné vysoké školy | 
* Vysoká škola mezinárodních a veřejných vztahů

 |
| Niektoré zaniknuté vysoké školy | 
* ~~Stredoeurópska vysoká škola~~

 |

Autoritné údaje: * GND: 5309926-6
* ISNI: 0000 0001 2296 2655
* LCCN: no99003819
* NK ČR: ko20010091856
* VIAF: 312932520
* WorldCat: lccn-no99003819